Okresná prokuratúra Nové Mesto nad Váhom 
Hviezdoslavova 36, 915 01 Nové Mesto nad Váhom 	

Sp. zn. : Pv 800/11/3304	Nové Mesto nad Váhom, 3.5.2012
EEČ : 2-24-49-2012

U Z N E S E N I E

Trestná vec:	obvinený XXXXX 
Zločin:	neodvedenie dane a poistného podľa § 277 odsek 1, odsek 3 Trestného zákona číslo 300/2005 Zbierky zákonov v znení zákona číslo 218/2007 Zbierky zákonov

Rozhodol: 	prokurátor Okresnej prokuratúry Nové Mesto nad Váhom
Rozhodnutie:
Podľa § 215 odsek 1 písmeno h Trestného poriadku s poukazom na § 86 písmeno e Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
ako štatutárny zástupca spoločnosti XXXXX, s.r.o., so sídlom XXXXX, XXXXX, IČO: XXXXX, v mieste sídla spoločnosti zrazil v zmysle § 128 ods. 1 písm. a), ods. 2 písm. a), ods. 3 písm. a), ods. 10 písm. a) zákona č. 461/2003 Z. z. poistné pozostávajúce z nemocenského poistenia, starobného poistenia a starobného dôchodkového sporenia, invalidné poistenie, poistenie v nezamestnanosti,  
-	za obdobie január 2009 (splatný dňa 02.03.2009) za 104 zamestnancov spoločnosti vo výške 6.067,80 EUR,
-	za obdobie september 2009 (splatný dňa 02.11.2009) za 98 zamestnancov spoločnosti vo výške 6.545,60 EUR,
-	za obdobie november 2009 (splatný dňa 31.12.2009) za 79 zamestnancov spoločnosti vo výške 4.380,70 EUR,
-	za obdobie december 2009 (splatný dňa 01.02.2010) za 72 zamestnancov spoločnosti vo výške 4.060,20 EUR,
-	za obdobie január 2010 (splatný dňa 01.03.2010) za 68 zamestnancov spoločnosti vo výške 3.665,90 EUR,
-	za obdobie február 2010 (splatný dňa 31.03.2010) za 66 zamestnancov spoločnosti vo výške 3.337,20 EUR,
-	za obdobie marec 2010 (splatný dňa 30.04.2010) za 64 zamestnancov spoločnosti vo výške 3.516,90 EUR,
-	za obdobie apríl 2010 (splatný dňa 31.05.2010) za 66 zamestnancov spoločnosti vo výške 3.538,50 EUR,
-	za obdobie máj 2010 (splatný dňa 30.06.2010) za 62 zamestnancov spoločnosti vo výške 3.690,60 EUR,
-	za obdobie jún 2010 (splatný dňa 02.08.2010) za 71 zamestnancov spoločnosti vo výške 4.089,10 EUR,
-	za obdobie júl 2010 (splatný dňa 31.08.2010) za 106 zamestnancov spoločnosti vo výške 3.961,99 EUR,
-	za obdobie august 2010 (splatný dňa 30.09.2010) za 112 zamestnancov spoločnosti vo výške 3.96160 EUR,
-	za obdobie september 2010 (splatný dňa 02.11.2010) za 111 zamestnancov spoločnosti vo výške 4.170,40 EUR,
-	za obdobie október 2010 (splatný dňa 30.11.2010) za 117 zamestnancov spoločnosti vo výške 3.963,30 EUR,
a toto do doby uvedených splatností, a ani doposiaľ nedoviedol na účet Sociálnej poisťovne, pobočka XXXXX, ku dňu 19.01.2011 v celkovej výške 58.949,79 EUR, čím neodviedol určenému príjemcovi splatné nemocenské, starobné poistenie a starobné dôchodkové sporenie, invalidné poistenie a poistenie v nezamestnanosti, čím si úmyselne zadovážil sebe neoprávnený prospech, pričom spoločnosť XXXXX s.r.o., disponovala v dobe splatnosti podľa jednotlivých mesiacov finančnými prostriedkami v plnej výške zrazeného poistného, s výnimkou mesiacov za november 2009, kedy mohla uhradiť odvody len do výšky zostatku peňažných prostriedkov do výšky 664,79 EUR, za júl 2009, kedy mohla uhradiť odvody len do výšky zostatku peňažných prostriedkov do výšky 2.079,63 EUR, a za august 2009, kedy mohla uhradiť odvody len do výšky zostatku peňažných prostriedkov do výšky 1.895,29 EUR.

Právna veta:
lebo zanikla trestnosť činu
Odôvodnenie:
	Vyšetrovateľ OR PZ v Novom Meste nad Váhom, Odboru kriminálnej polície, Oddelenia ekonomickej kriminality Nové Mesto nad Váhom, uznesením sp. zn. ORP-424/OEK-NM-2011 zo dňa 20.01.2012 podľa § 206 ods. 1 Trestného poriadku vzniesol obvinenie osobe XXXXX, nar. XXXXX v XXXXX pre zločin neodvedenia dane a poistného podľa § 277 ods. 1, ods. 3 Trestného zákona, ktorého sa mal dopustiť na skutkovom základe uvedenom v skutkovej vete tohto uznesenia. 

	V priebehu prípravného konania boli k veci vypočutí  obvinený XXXXX, svedok-poškodený XXXXX, do vyšetrovacieho spisu boli zabezpečené príslušné listinné materiály zo Sociálnej poisťovne, ústredie, Bratislava, a bol vypracovaný znalecký posudok z odboru ekonómia a manažment, odvetvie účtovníctvo a daňovníctvo.

	Ako vyplýva z výpovede svedka-poškodeného zo dňa 02.03.2012, Sociána poisťovňa evidovala pohľadávku voči  obvinenému  vo výške 58.949,79 EUR, ktorá vznikla z titulu neplnenia si odvodových povinností za svojich zamestnancov spoločnosti XXXXX s.r.o., ktorej štatutárny zástupcom je obvinený, za príslušné obdobie špecifikované aj v skutkovej vete tohto uznesenia.

	Zo záverov znaleckého posudku č. 1/2012 zo dňa 13.01.2012 vypracovaného Ing. XXXXX, znalcom v obore ekonómia a manažment, odvetvie účtovníctvo a daňovníctvo, okrem iného vyplýva, že spoločnosť XXXXX s.r.o., disponovala v dobe splatnosti podľa jednotlivých mesiacov finančnými prostriedkami v plnej výške z hrubej mzdy jednotlivých zamestnancov zrazeného poistného, s výnimkou mesiacov za november 2009, kedy mohla uhradiť odvody len do výšky zostatku peňažných prostriedkov do výšky 664,79,-Eur, za júl 2009, kedy mohla uhradiť odvody len do výšky zostatku peňažných prostriedkov do výšky 2.079,63,-Eur a za august 2009, kedy mohla uhradiť odvody len do výšky zostatku peňažných prostriedkov do výšky 1.895,29,-Eur, pričom úhrada poistného za jednotlivého zamestnanca do Sociálnej poisťovne za príslušný mesiac by neznamenala pre spoločnosť ukončenie činnosti, použitím peňažných prostriedkov na úhradu odvodov by došlo k zníženiu záväzkov voči štátnemu rozpočtu a k zvýšeniu iného druhu záväzku. Peňažné prostriedky, prijaté na účet a do pokladne spoločnosti boli použité na úhradu došlých materiálových, tovarových a režijných faktúr, na úhradu miezd zamestnancov, úhradu leasingových splátok, nákup PHM, poštovné, cestovné, ubytovanie, nákup spotrebného materiálu, okrem toho časť peňažných prostriedkov spoločnosť použila na obstaranie dlhodobého hmotného majetku a poskytnutie pôžičky konateľovi.

	Pri záverečnom preštudovaní spisového materiálu obhajkyňa obvineného uviedla, že obvinený uhradil poškodenej Sociálnej posiťovni dlžnú sumu vo výške 58.949,79 EUR, o čom predložila aj doklad vo forme platobného príkazu, ktorý je súčasťou spisového materiálu. 

	Správa zo Sociálnej poisťovne zo dňa 19.04.2012 potvrdzuje, že dňa 16.04.2012 bola na účet Sociálnej poisťovne uhradená suma v celkovej výške 58.949,79 EUR, ktorá bola naúčtovaná v alikvotných čiastkach na obdobia poistného.

	Podľa § 215 ods. 1 písm. h) Trestného poriadku, prokurátor zastaví trestné stíhanie, ak trestnosť činu zanikla.

	Z ustanovenia § 86 písm. e) Trestného zákona vyplýva, že trestnosť trestného činu zaniká aj vtedy, ak ide o trestný čin neodvedenia dane a poistného podľa § 277 alebo nezaplatenia dane a poistného podľa § 278, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.

	Z vyššie citovaného vyplýva, že obvinený si splnil svoju povinnosť ešte pred samotným skončením vyšetrovania. 

	S poukazom na vyššie uvedené skutočnosti bolo potrebné rozhodnúť tak, ako je uvedené vo výrokovej časti tohto uznesenia.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Matej Izakovič
prokurátor